Un francez face închisoare după ce a comis 25 de abateri legate de viteză în nici o lună. Cu ce viteză a fost prins
Un francez care a sosit în Norvegia de circa o lună a fost condamnat la 21 de zile de închisoare după ce a comis nu mai puţin de 25 de abateri legate de viteză în 19 zile, informează AFP.
Venit în ţara scandinavă în căutarea unui loc de muncă în urmă cu puţin peste o lună, potrivit mass-media locale, tânărul de 23 de ani a fost oprit pentru depăşirea vitezei legale de 25 de ori în perioada 6-25 februarie.
Cea mai gravă abatere a fost comisă la volanul unui autovehicul Kia pe 20 februarie în timp ce conducea cu 113 km/h într-o zonă în care limita de viteză era de 70 km/h, potrivit hotărârii judecătoreşti, a cărei copie a fost obţinută luni de AFP.
Y. A. G. "reprezintă un pericol în trafic", a estimat tribunalul din Oslo.
Potrivit cotidianului Aftenposten, majoritatea infracţiunilor au fost detectate de radare fixe de viteză de care contravenientul nu avea cunoştinţă.
Acest bărbat grăbit a primit o reducere de trei zile a pedepsei, de la 24 de zile la 21 de zile de închisoare, graţie mărturisirii sale complete.
El va trebui, de asemenea, să se lipsească de permisul de conducere timp de un an.